CELEX: 32020D1007(01)
Language: el
Date: 2020-09-02 00:00:00
Title: Απόφαση της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα της 2ας Σεπτεμβρίου 2020 κατά της καταχώρισης της Ευρωπαϊκής Συμμαχίας για την Ελευθερία και τη Δημοκρατία ASBL (Το κείμενο στην αγγλική γλώσσα είναι το μόνο αυθεντικό) 2020/C 331/05

7.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 331/7
               
            
         Απόφαση της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα
         της 2ας Σεπτεμβρίου 2020
         κατά της καταχώρισης της Ευρωπαϊκής Συμμαχίας για την Ελευθερία και τη Δημοκρατία ASBL
         (Το κείμενο στην αγγλική γλώσσα είναι το μόνο αυθεντικό)
         (2020/C 331/05)
         H ΑΡΧΗ ΓΙΑ ΤΑ ΕΥΡΩΠΑΪΚΑ ΠΟΛΙΤΙΚΑ ΚΟΜΜΑΤΑ ΚΑΙ ΤΑ ΕΥΡΩΠΑΪΚΑ ΠΟΛΙΤΙΚΑ ΙΔΡΥΜΑΤΑ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (1) και ιδίως το άρθρο 9,
         Έχοντας υπόψη τα έγγραφα που της υπέβαλε η Ευρωπαϊκή Συμμαχία για την Ελευθερία και τη Δημοκρατία ASBL,
         Εκτιμώντας τα ακόλουθα:
         
                     (1)
                  
                  
                     Η Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα (η «Αρχή») έλαβε μια σειρά εγγράφων από την Ευρωπαϊκή Συμμαχία για την Ελευθερία και τη Δημοκρατία («EAFD») για τον σκοπό της καταχώρισης της τελευταίας ως ευρωπαϊκού πολιτικού κόμματος στις 27, 28 και 29 Ιουλίου 2020 (2).
                  
               
                     (2)
                  
                  
                     Στις 1, στις 5 και στις 13 Αυγούστου 2020, η Αρχή έλαβε πρόσθετη τεκμηρίωση από την EAFD (η οποία, μαζί με τα προηγούμενα έγγραφα, θα αναφέρεται στην συνέχεια ως η «αίτηση»).
                  
               
                     (3)
                  
                  
                     Στις 14 Αυγούστου 2020, η Αρχή εξέδωσε προκαταρκτική αξιολόγηση την οποία απηύθυνε στην EAFD και στην οποία διατύπωνε την προκαταρκτική της άποψη ότι η αίτηση δεν πληρούσε τουλάχιστον μια από τις προϋποθέσεις που ορίζονται στο άρθρο 3 παράγραφος 1 του κανονισμού (ΕΕ, Ευρατόμ) αριθ. 1141/2014.
                  
               
                     (4)
                  
                  
                     Ειδικότερα, η EAFD δεν απέδειξε ότι πληροί την προϋπόθεση του άρθρου 3 παράγραφος 1 στοιχείο β) του κανονισμού (ΕΕ, Ευρατόμ) αριθ. 1141/2014 (τις «ελάχιστες απαιτήσεις εκπροσώπησης»).
                  
               
                     (5)
                  
                  
                     Σύμφωνα με την εν λόγω διάταξη, προϋπόθεση για να καταχωρηθεί ο αιτών ως ευρωπαϊκό πολιτικό κόμμα είναι να αποδείξει ότι τα κόμματα μέλη του εκπροσωπούνται, τουλάχιστον στο ένα τέταρτο των κρατών μελών, από βουλευτές του Ευρωπαϊκού Κοινοβουλίου, των εθνικών κοινοβουλίων, των περιφερειακών κοινοβουλίων ή των περιφερειακών συνελεύσεων, ή ότι αυτός ή τα κόμματα μέλη του έλαβαν, τουλάχιστον στο ένα τέταρτο των κρατών μελών, τουλάχιστον τρία τοις εκατό των ψήφων σε καθένα από τα εν λόγω κράτη μέλη στις τελευταίες εκλογές του Ευρωπαϊκού Κοινοβουλίου.
                  
               
                     (6)
                  
                  
                     Μέσω της προκαταρκτικής αξιολόγησης, η Αρχή κάλεσε την EAFD να παράσχει τυχόν γραπτές παρατηρήσεις που επιθυμούσε να υποβάλει έως τις 31 Αυγούστου 2020 και ενημέρωσε επίσης την EAFD ότι η αίτηση ήταν σε κάθε περίπτωση ελλιπής.
                  
               
                     (7)
                  
                  
                     Στις 20 Αυγούστου 2020, η EAFD απάντησε στην προκαταρκτική αξιολόγηση και υπέβαλε συμπληρωματικά έγγραφα στις 24, στις 26 και στις 27 Αυγούστου 2020.
                  
               
                     (8)
                  
                  
                     Μετά από εξέταση της απάντησης της EAFD στην προκαταρκτική αξιολόγηση και των συμπληρωματικών εγγράφων που υποβλήθηκαν, η Αρχή εξακολουθεί να θεωρεί ότι η αίτηση πρέπει να απορριφθεί επειδή η EAFD δεν απέδειξε ότι πληροί τις ελάχιστες απαιτήσεις εκπροσώπησης.
                  
               
                     (9)
                  
                  
                     Πριν από την προκαταρκτική αξιολόγηση, η EAFD κατάρτισε έντυπα επιβεβαίωσης ιδιότητας μέλους σχετικά με: i) την Αυστρία, ii) την Κροατία, iii) την Κύπρο, iv) την Ιταλία, v) τις Κάτω Χώρες, vi) την Πορτογαλία και vii) τη Σουηδία.
                  
               
                     (10)
                  
                  
                     Όσον αφορά την Κροατία και τις Κάτω Χώρες, η EAFD δεν υπέβαλε τεκμηρίωση σχετικά με την εκπροσώπηση των κομμάτων μελών στο Ευρωπαϊκό Κοινοβούλιο, ή στα εθνικά ή στα περιφερειακά κοινοβούλια ή στις συνελεύσεις στα εν λόγω κράτη μέλη. Αυτό οφείλεται στο γεγονός ότι τα έντυπα επιβεβαίωσης ιδιότητας μέλους δεν προέρχονταν από εθνικό ή περιφερειακό πολιτικό κόμμα στην Κροατία ή στις Κάτω Χώρες, αντίστοιχα.
                  
               
                     (11)
                  
                  
                     Όσον αφορά την Ιταλία, οι έλεγχοι της Αρχής και η γνώμη του ιταλικού εθνικού σημείου επαφής δυνάμει του κανονισμού (ΕΕ, Ευρατόμ) αριθ. 1141/2014, δηλαδή της Commissione di Garanzia degli Statuti e per la Trasparenza e il Controllo dei Rendiconti dei Partiti Politici, οδήγησαν στο συμπέρασμα ότι το πολιτικό κόμμα που επικαλέστηκε η EAFD για το εν λόγω κράτος μέλος, δηλαδή το 10 Volte Meglio, δεν εκπροσωπείται στο ιταλικό κοινοβούλιο όπως αναφέρεται στο αντίστοιχο έντυπο επιβεβαίωσης ιδιότητας μέλους.
                  
               
                     (12)
                  
                  
                     Τα έντυπα επιβεβαίωσης ιδιότητας μέλους που κατάρτισε η EAFD παρουσίαζαν επίσης μια σειρά τυπικών ελλείψεων ( π.χ. πολλαπλές εκδόσεις, εσφαλμένες αναφορές, ασυνέπειες).
                  
               
                     (13)
                  
                  
                     Απαντώντας στην προκαταρκτική αξιολόγηση, η EAFD δήλωσε ότι «επί του παρόντος, η EAFD έχει μέλη (κόμματα και φυσικά πρόσωπα, μέλη του Ευρωπαϊκού Κοινοβουλίου) από i) την Αυστρία· ii) την Κύπρο· iii) την Ιταλία· iv) την Πορτογαλία· v) την Σουηδία· vi) τις Κάτω Χωρες και vii) την Κροατία».
                  
               
                     (14)
                  
                  
                     Η EAFD δήλωσε την πρόθεσή της να προσκομίσει έγγραφα που να αποδεικνύουν ότι οι βουλευτές που υπέγραψαν τα έντυπα επιβεβαίωσης ιδιότητας μέλους για την Κροατία και τις Κάτω Χώρες ήταν εκλεγμένοι βουλευτές του Ευρωπαϊκού Κοινοβουλίου (3).
                  
               
                     (15)
                  
                  
                     Η EAFD διευκρίνισε επίσης ότι το έντυπο επιβεβαίωσης ιδιότητας μέλους που αφορά την Ιταλία ήταν αποτέλεσμα εσφαλμένων πληροφοριών που της παρασχέθηκαν και ότι θα υποβάλει τεκμηρίωση για ένα επιπλέον μέλος.
                  
               
                     (16)
                  
                  
                     Η Αρχή θεωρεί ότι η απάντηση της EAFD δεν περιέχει στοιχεία ικανά να μεταβάλουν την προκαταρκτική άποψη της Αρχής.
                  
               
                     (17)
                  
                  
                     Όσον αφορά την εκπροσώπηση μέσω μεμονωμένων βουλευτών, το πρώτο σκέλος του άρθρου 3 παράγραφος 1 στοιχείο β) του κανονισμού (ΕΕ, Ευρατόμ) αριθ. 1141/2014 προβλέπει για τον αιτούντα πολιτικό συνασπισμό ότι «[... ] τα μέλη του πρέπει να εκπροσωπούνται, τουλάχιστον στο ένα τέταρτο των κρατών μελών, από μέλη του Ευρωπαϊκού Κοινοβουλίου, των εθνικών κοινοβουλίων, των περιφερειακών κοινοβουλίων ή των περιφερειακών συνελεύσεων» (η υπογράμμιση έχει προστεθεί).
                  
               
                     (18)
                  
                  
                     Εν προκειμένω, στην αιτιολογική σκέψη 4 του κανονισμού (ΕΕ, Ευρατόμ) 2018/673 του Ευρωπαϊκού Κοινοβουλίου και του Συμβουλίου, της 3ης Μαΐου 2018, για την τροποποίηση του κανονισμού (ΕΕ, Ευρατόμ) αριθ. 1141/2014 αναφέρεται ρητά ότι «για την εκπλήρωση των εν λόγω απαιτήσεων ελάχιστης εκπροσώπησης θα πρέπει να λαμβάνονται υπόψη μόνο πολιτικά κόμματα και όχι πλέον μεμονωμένα άτομα» (4).
                  
               
                     (19)
                  
                  
                     Η EAFD δεν επικαλέστηκε κανένα πολιτικό κόμμα για την Κροατία και τις Κάτω Χώρες και δεν μπόρεσε να αξιοποιήσει ούτε το πολιτικό κόμμα στην Ιταλία, όπως αναφέρεται στην αιτιολογική σκέψη (11).
                  
               
                     (20)
                  
                  
                     Ομοίως, στο δεύτερο σκέλος του άρθρου 3 παράγραφος 1, στοιχείο β του κανονισμού (ΕΕ, Ευρατόμ) αριθ. 1141/2014 προβλέπεται ότι «[ο αιτών πολιτικός συνασπισμός] ή τα μέλη του πρέπει να έλαβαν, τουλάχιστον στο ένα τέταρτο των κρατών μελών, τουλάχιστον τρία τοις εκατό των ψήφων σε καθένα από τα εν λόγω κράτη μέλη στις τελευταίες εκλογές του Ευρωπαϊκού Κοινοβουλίου» (η υπογράμμιση έχει προστεθεί).
                  
               
                     (21)
                  
                  
                     Η EAFD δεν υπέβαλε τεκμηρίωση που να αποδεικνύει ότι η ίδια ή τα μέλη της πληρούν αυτήν την απαίτηση, και σε κάθε περίπτωση, ισχύει κατ’ αναλογία το ίδιο σκεπτικό που παρατίθεται στην αιτιολογική σκέψη (19).
                  
               
                     (22)
                  
                  
                     Με βάση τα προαναφερθέντα, η τεκμηρίωση που θα μπορούσε ενδεχομένως να ληφθεί υπόψη για τον σκοπό της εκπροσώπησης αφορά μόνο τέσσερα κράτη μέλη: i) την Αυστρία, ii) την Κύπρο, iii) την Πορτογαλία και iv) τη Σουηδία, και αυτό το επίπεδο εκπροσώπησης δεν αρκεί για την εκπλήρωση των ελάχιστων απαιτήσεων εκπροσώπησης, οι οποίες απαιτούν εκπροσώπηση σε τουλάχιστον επτά κράτη μέλη.
                  
               
                     (23)
                  
                  
                     Το συμπέρασμα αυτό δεν θα άλλαζε ακόμη και αν η EAFD προσκόμιζε τεκμηρίωση για ένα επιπλέον μέλος, ενδεχομένως από ένα επιπλέον κράτος μέλος, όπως αναμένεται με βάση την απάντηση της EAFD στην προκαταρκτική αξιολόγηση.
                  
               
                     (24)
                  
                  
                     Υπό το πρίσμα αυτό, η Αρχή δεν χρειάζεται να αξιολογήσει το βάσιμο της υπόλοιπης αίτησης,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η αίτηση που υπέβαλε η Ευρωπαϊκή Συμμαχία για την Ελευθερία και τη Δημοκρατία (ASBL) για την καταχώρισή της ως ευρωπαϊκό πολιτικό κόμμα απορρίπτεται.
         
         
            Άρθρο 2
            Η παρούσα απόφαση τίθεται σε ισχύ την ημέρα της κοινοποίησης της.
         
         
            Άρθρο 3
            Η απόφαση απευθύνεται στην
            
                        European Alliance for Freedom and Democracy ASBL
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            Βρυξέλλες, 2 Σεπτεμβρίου 2020.
            
               
                  Για την Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα
               
               
                  Ο Διευθυντής
               
               M. ADAM
            
         
         
            (1)  ΕΕ L 317 της 4.11.2014, σ. 1.
         
            (2)  Λόγω της υγειονομικής κατάστασης που συνδέεται με τον κορωνοϊό COVID-19 στην Ευρώπη, η Αρχή δέχθηκε, κατ’ εξαίρεση, να αξιολογήσει τα υποβληθέντα έγγραφα πριν από την παραλαβή των υπογεγραμμένων πρωτοτύπων.
         
            (3)  Η απάντηση στην προκαταρκτική αξιολόγηση περιείχε αυτά τα έγγραφα μόνο όσον αφορά τις Κάτω Χώρες.
         
            (4)  ΕΕ L 114 I της 4.5.2018, σ. 1.